Pitbull-aanval: ‘Dis nie die eerste keer’*Waarskuwing: Hierdie berig bevat ontstellende besonderhede en grafiese inhoud wat nie geskik is vir sensitiewe lesers of kinders nie. Dupuo Kokolosi (links) by haar dogter, Patricia Modise. (Foto: Verskaf) Dit is glo nie die eerste keer wat ŉ huishulp van Potchefstroom deur haar werkgewer se drie pitbulls aangeval is nie. Volgens Dupuo Kokolosi (47) se dogter het Chandré van der Linde se drie honde haar ma verlede jaar aan die arm gebyt en ook al aan haar voete. Sy het nou nog die merk aan haar arm. “My ma was bang vir daai honde. Ek het baie keer vir haar gesê sy moet bedank en na die kinders kyk, dan sal ek werk soek, maar sy wou op haar eie voete staan. Dis wie my ma is,” vertel Patricia Modise (31). Sy is verlede week wéér deur die einste honde aangeval en erg vermink. Dupuo Kokolosi (47) is erg vermink nadat sy deur drie pitbulls verskeur is. (Foto: Verskaf) Kokolosi se bolip en groot dele van haar neus en ore is tydens die voorval by haar werkgewer se huis in Potchefstroom afgeskeur en haar linkeroog is ernstig beseer. Daar is ook stukke vleis uit haar been geruk. ŉ Buurman wat Kokolosi te hulp gesnel het, het die honde op die toneel doodgeskiet. Sy word tans in die Chris Hani Baragwanath-hospitaal in Johannesburg behandel. “Ek dink nie my kinders gaan my ma herken wanneer hulle haar weer sien nie,” sê Modise. “Dis verskriklik om my ma so te sien. Ons was albei baie hartseer en het gehuil. Sy het my getroos en gesê sy gaan oukei wees. My ma is ‘n baie sterk vrou.” Modise het haar ma Saterdag in dié hospitaal besoek, maar kon nie Maandag terugkeer nie aangesien sy nie geld het om van Potchefstroom na Johannesburg te reis nie. Sy woon in Bloemhof in Noordwes waar sy somtyds as ŉ groenteplukker op plase werk, maar het sedert die aanval na Potchefstroom teruggekeer om na haar kinders, Bokamoso (13) en Rebaone (11) Modise, om te sien. Dié kinders woon voltyds by Kokolosi, hul ouma, in Ikageng aangesien sy die enigste broodwinner in die gesin is. Die drie pitbulls wat Dupuo Kokolosi verlede week verskeur het. Die honde is deur ’n buurman op die toneel doodgeskiet. (Foto: Verskaf) “Ons is al drie van my ma afhanklik. Ek weet nie wat ons nou gaan doen nie.” Modise sê haar ma sal verskeie operasies moet ondergaan, maar dat sy dink sy selfs daarna steeds onherkenbaar sal wees. “Ek is kwaad oor wat gebeur het. Baie kwaad. My ma het dit nie verdien nie.” Modise sê sy kan nie in dié stadium ŉ prokureur bekostig nie, maar is besig om te kyk of iemand haar met regstappe kan help. “My eerste prioriteit is egter om vir my ma die mediese hulp te kry wat sy nodig het.” Maroela Media het Van der Linde se prokureur gekontak en wag nog op terugvoer. Die terugvoer sal gepubliseer word sodra Maroela Media dit ontvang.